ประกันชีวิตขายทะลุเป้าใกล้4แสนล.
ประกันชีวิตมั่นใจเบี้ยปีนี้แตะ 3.7 แสนล้าน โต 15%
22 พ.ย. 2555

ประกันชีวิตมั่นใจเบี้ยปีนี้แตะ 3.7 แสนล้าน โต 15%
นายสาระ ล่ำซำ นายกสมาคมประกันชีวิตไทย เปิดเผยว่า ธุรกิจประกันชีวิตมั่นใจว่าในปีนี้จะมียอดขายถึงประมาณ 3.78 แสนล้านบาท และเติบโตได้ไม่ต่ำกว่า 15% ซึ่งธุรกิจประกันชีวิตถือได้ว่ามีบทบาทสำคัญในการพัฒนาศักยภาพของประเทศด้วยการระดมเงินออมผ่านการลงทุน โดยเมื่อปี 2554 มีสินทรัพย์ลงทุนทั้งสิ้น 1.4 ล้านล้านบาท และกว่าครึ่งเป็นการลงทุนในพันธบัตรรัฐบาลและตั๋วเงินคลัง
ทั้งนี้ ล่าสุดบริษัทประกันชีวิตทั้ง 25 บริษัท จึงได้มีการลงนามบันทึกข้อตกลงความร่วมมือเข้าเป็นแนวร่วมปฏิบัติของภาคเอกชนไทยในการต่อต้านการทุจริต เป็นอีกหนึ่งโครงการที่ภาคธุรกิจประกันชีวิตทั้งหมด 25 บริษัท ได้แสดงให้เห็นถึงการให้ความสำคัญของ การต่อต้านทุจริตคอรัปชั่นที่มีอยู่อย่างมากในประเทศไทย โดยโครงการดังกล่าวเป็นความร่วมมือของภาครัฐ ภาคประชาสังคม สื่อมวลชน และองค์กรระหว่างประเทศ เพื่อสร้างมาตรฐานการประกอบธุรกิจที่ใสสะอาด เนื่องจากปัจจุบันในประเทศไทยมีความเกี่ยวข้องกับบุคลากรทั้งที่เป็นพนักงานบริษัทและตัวแทนประกันชีวิตจำนวนมาก และเบี้ยประกันภัย เงินสำรองประกันภัย และสินทรัพย์ลงทุนจำนวนมหาศาล
“การดำเนินงานอย่างถูกต้อง โปร่งใส ตรวจสอบได้ ของธุรกิจประกันชีวิตจึงเป็นสิ่งสำคัญในการสร้างความเชื่อมั่นและยอมรับจากผู้เอาประกันภัย ประชาชน รวมทั้งระดับนานาประเทศเป็นอย่างมาก” นายสาระ กล่าว
กล่าวคือ ณ สิ้นปี 2554 บริษัทประกันชีวิตทั้งสิ้น 25 บริษัท มีสำนักงานสาขารวม 914 สาขา พนักงาน 18,788 คน ตัวแทนประกันชีวิตเกือบ 4 แสนคน และมีเบี้ยประกันชีวิตรวมทั้งสิ้น 329,000 ล้านบาท เติบโตขึ้นจากปี2553 ประมาณ 11% 
ซึ่งธุรกิจประกันชีวิตมีบทบาทสำคัญในการพัฒนาศักยภาพของประเทศด้วยการระดมเงินออมผ่านการลงทุน ณ สิ้นปี 2554 มีสินทรัพย์ลงทุนทั้งสิ้น 1,412,161 ล้านบาท ซึ่งกว่าครึ่งเป็นการลงทุนในพันธบัตรรัฐบาลและตั๋วเงินคลัง” 
นายกสมาคมประกันชีวิตไทย กล่าวต่อว่า “การลงนามเข้าเป็นแนวร่วมปฏิบัติของภาคเอกชนไทยในการต่อต้านการทุจริต เป็นนิมิตหมายที่ดีของความร่วมมืออย่างยอดเยี่ยมในภาคประกันชีวิตที่ทุกบริษัทจะปฏิเสธการทุจริตและคอร์รัปชั่น เพื่อช่วยกันกำจัดสิ่งไม่ดีเหล่านี้ให้หมดไปจากประเทศไทย อันเป็นการช่วยเสริมสร้างความมั่นคงทางเศรษฐกิจของประเทศและครอบครัวอย่างมีนัยสำคัญ ดังนั้นการดำเนินงานอย่างถูกต้อง โปร่งใส ตรวจสอบได้ ของธุรกิจประกันชีวิต จึงเป็นสิ่งสำคัญในการสร้างความเชื่อมั่น และยอมรับจากผู้เอาประกันภัย ประชาชน รวมทั้งระดับนานาประเทศเป็นอย่างมาก” 
แนวร่วมปฏิบัติของภาคเอกชนไทยในการต่อต้านทุจริต เป็นโครงการที่ได้รับการสนับสนุนการจัดทำโดยรัฐบาลและสำนักงานคณะกรรมการป้องกันและปราบปรามทุจริตแห่งชาติ(ป.ป.ช.) เป็นโครงการที่ริเริ่มโดยคุณชาญชัย จารุวัสตร์ อดีตกรรมการผู้อำนวยการสมาคมส่งเสริมสถาบันกรรมการบริษัทไทย และคุณดุสิต นนทะนาคร อดีตประธานกรรมการสภาหอการค้าแห่งประเทศไทย โดยได้เริ่มต้นโครงการตั้งแต่ปี 2553 เพื่อให้ภาคเอกชนร่วมมือกันในการป้องกันและต่อต้านทุจริต การลงนามในวันนี้เป็นการลงนามร่วมระหว่าง บริษัทประกันชีวิต และดร.พนัส สิมะเสถียร ประธานคณะกรรมการแนวร่วมปฏิบัติของภาคเอกชนไทยในการต่อต้านการทุจริต โดยมีนายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เป็นประธานในพิธี ผู้ใดประสงค์จะทราบรายละเอียดเพิ่มเติมสอบถามได้ที่ฝ่ายประชาสัมพันธ์ สมาคมประกันชีวิตไทย โทรศัพท์ 02-679-8080 ต่อ 562